钦定古今图书集成/方舆汇编/职方典/第1187卷 > 荆州府星野考 府志
## 钦定古今图书集成/方舆汇编/职方典/第1187卷 > 荆州府星野考 府志

府总

《星经》：翼二十二星，凡十九度。轸四星，凡十七度。又云：“玉衡星主荆州，尝以五卯日候之。” 又云：“南宫赤帝，其精朱鸟，为七宿：井首、鬼目、柳喙、心、颈、张、嗉、翼、翮、轸、尾、司夏、司火、司南岳。”

《广雅》：“荆属衡星。”

《史记》：“吴楚之疆，候在荧惑，占于鸟衡。”

蔡邕《月令章句》：“起张十二度至轸六度，为荆州。” 《春秋纬》“自大别以东至雷泽、九江，荆州属衡星。” 魏陈卓《郡国躔》次：“自张十七度至轸十一度，为鹑尾，于辰在巳，楚之分野，属荆州。”

《晋书》：“翼轸楚荆州南郡入翼十度。”

《旧唐书》：翼、轸，鹑尾之次巳初，起张十五度，中翼十二度，终轸九度。其分野自房陵、白帝而东，尽汉之南郡。

《新唐书》：翼、轸，鹑尾也。初，张十五度，馀千七百九十五抄。中翼十二度，终轸九度。自房陵白帝而东，尽汉之南郡。又云：“鹑尾直建巳之月，内列太微为天廷，其分野自南河以负海，亦纯阳地也。” 又云：布太微之政而在巽维外者，鹑尾是也。故为烈山氏之墟。皇甫谧《帝王世记》云：“自张十八度至轸十一度，曰鹑尾之次，于辰在巳，谓之大荒落；于律为彝” ，则斗建在今楚分野。

《尔雅》邢昺《疏》：“巳为鹑尾。初张十八度，终轸十一度。”

《宋天文志》：“北斗第二星曰璇，其分为楚。” 又云：“太微垣在翼、轸之上。”

《旧志》：星曰鹑尾，宫曰双女，时曰巳，州曰“荆。” 又云：“午上有鹑鸟星，在心之东，首西尾东。” 故星为鸟星，未为鹑首，巳为鹑尾是也。